Source: https://domov.sme.sk/c/3804679/sud-zamietol-odvolanie-v-kauze-raselina.html
Timestamp: 2017-09-21 03:40:28+00:00
Document Index: 174125

Matched Legal Cases: ['Súd ', 'Súd ', 'súd ', 'Súd ', 'súd ', 'súd ', 'súd ', 'súd ']

Súd zamietol odvolanie v kauze Rašelina - domov.sme.sk
Súd zamietol odvolanie v kauze Rašelina
Bratislava 1. apríla (TASR) - Trojčlenný senát Krajského súdu v Bratislave (KS) dnes na svojom verejnom zasadnutí zamietol odvolanie prokurátora, ako ...
1. apr 2008 o 11:06 TASR
Bratislava 1. apríla (TASR) - Trojčlenný senát Krajského súdu v Bratislave (KS) dnes na svojom verejnom zasadnutí zamietol odvolanie prokurátora, ako aj obžalovaných voči rozsudku prvostupňového súdu v kauze v trestnej veci podnikateľa Tobiáša L. a Marty V. V známej kauze mal obžalovaný podvodným spôsobom údajne pripraviť spoločnosť Rašelina Quido o 10 miliónov korún.
Zasadnutia sa na pár minút zúčastnil aj Tobiáš L., ktorého eskortovali z vyšetrovacej väzby, kde sa nachádza za inú podvodnú trestnú činnosť. Na úvod však požiadal, aby sa zasadnutia nezúčastnil a aby ho eskortovali naspäť do cely. Na zasadnutí bol prítomný aj poškodený známy podnikateľ Branislav P. a jeho právny zástupca, exminister spravodlivosti Ján Čarnogurský. Rovnako aj Marta V. požiadala, aby sa zasadnutie uskutočnilo v jej neprítomnosti.
Senát prečítal mimo iného výpovede znalcov písma, ktorí mali objasniť, či podpis Branislava P. na zmluve bol, resp. nebol sfalšovaný. "V tomto prípade ide o odvolanie prokurátora a obžalovaných voči rozsudku Okresného súdu Bratislava II z 24. januára 2008, ktorým boli obžalovaní T.L. a M.V. oslobodení spod obžaloby z trestného činu podvodu," uviedol pre TASR hovorca Krajského súdu v Bratislave Pavol Adamčiak. Podľa slov právneho zástupcu obžalovaných príslušnému prokurátorovi sa nepodarilo preukázať, že dvojica vyhotovila fiktívnu zluvu a spáchala teda podvod. Obhajca sa nestotožil s odôvodnením odvolania okresného prokurátora.
Prokurátor na strane druhej požiadal zrušiť napadnutý rozsudok a vec vrátiť prvostupňovému súdu na nové konanie. Okresný súd (OS) Bratislava II oslobodil v januári tohto roku spod obžaloby Tobiáša L. i Martu V. Súd mal pochybnosti aj na základe výpovedí znalcov, že by obaja sfalšovali podpisy na zmluve. Prokurátor, ktorý žiadal pre Tobiáša L., figurujúceho aj v známej kauze údajnej prípravy štyroch vrážd, osemročný trest a pre Martu V. päťročný trest, sa voči časti oslobodzujúceho rozsudku vtedy odvolal. Poškodeného a svedka Branislava P., ktorého zastupoval vtedy Ján Čarnogurský, odkázal na civilné konanie. Ten žiada škodu vo výške 126 miliónov Sk.
Na Čarnogurského podal trestné oznámenia syn obžalovanej Marty V. - Martin V. Bývalý minister mal od neho údajne požadovať, aby sa zmocnil od svojej matky inkriminovanej zmenky vo výške 126 mil. Sk. Údajne mu Čarnogurský dal zálohu, resp. pôžičku vo výške 300 000 Sk, ktorá mala slúžiť na náklady cesty do Švajčiarska, kde sa v depozite nemenovanej banky mala zmenka nachádzať. Čarnogurský sa s Martinom V. mal stretnúť viac razy vo svojej advokátskej kancelárii.
Krajský súd v Bratislave ako odvolací súd už raz prípad podnikateľa Tobiáša L. a Marty V. riešil. Vtedy išlo tiež o odvolanie okresného prokurátora. Napadnutý rozsudok vtedy zrušil a vec vrátil Okresnému súdu Bratislava II.
V máji minulého roka Okresný súd Bratislava II oslobodil Tobiáša L. spod obžaloby pre nedostatok dôkazov. Najvyšší súd porušil základné ústavné práva Tobiáša L. na osobnú slobodu. Takýto verdikt vyriekol senát Ústavného súdu SR v Košiciach. Tobiáš L. totiž namietal proti neprimeranej dĺžke pobytu za mrežami a žiadal za to milión korún.